กรมศิลปากรพร้อมรับยูเนสโกลงพื้นที่ประเมินอุทยานประวัติศาสตร์ศรีเทพ จังหวัดเพชรบูรณ์ ก่อนจะมีการประชุมพิจารณาประกาศขึ้นทะเบียนมรดกโลกในปี 2566
นายกิตติพันธ์ พานสุวรรณ อธิบดีกรมศิลปากร กล่าวว่า ได้ลงพื้นที่อุทยานประวัติศาสตร์ภูพระบาท จังหวัดอุดรธานีจัดทำความร่วมมือจังหวัด กรมป่าไม้ และองค์กรปกครองส่วนท้องถิ่น เพื่อเตรียมความพร้อมเสนออุทยานประวัติศาสตร์ภูพระบาท และแหล่งวัฒนธรรมสีมาวัดพระพุทธบาทบัวบาน เป็นมรดกโลกภายในปี 2567 รวมพื้นที่นำเสนอกว่า 3,600 ไร่ โดยอยู่ระหว่างการแปลเอกสารภาษาอังกฤษที่จะแล้วเสร็จภายในเดือนนี้ ก่อนจะนำเสนอให้ที่ประชุมคณะกรรมการแห่งชาติว่าด้วยอนุสัญญามรดกโลก ซึ่งมีพล.ประวิตร  วงษ์สุวรรณ รองนายกรัฐมนตรี เป็นประธานพิจารณาก่อนนำเสนอให้คณะรัฐมนตรีผ่านความเห็นชอบและเสนอยูเนสโกเข้าสู่กระบวนการนำพิจารณา ซึ่งการจัดแปลเอกสารครั้งนี้ได้รับความร่วมมือจากสมาคมอิโคโมสไทยประสานการทำงานกับต่างประเทศจัดทำเอกสารให้มีความชัดเจนตามหลักเกณฑ์ของยูเนสโก เน้นความโดดเด่นเป็นสากลในภูมิภาคเอเชียตะวันออกเฉียงใต้ เกี่ยวกับเสมาหินศักดิ์สิทธิ์ที่เชื่อมวัฒนธรรมและคติความเชื่อระหว่างพุทธศาสนาและธรรมชาติ ซึ่งไทยถือเป็นหนึ่งเดียวที่ยังคงความสมบูรณ์ไว้   ส่วนความคืบหน้าการเสนอเมืองโบราณอุทยานประวัติศาสตร์ศรีเทพ จังหวัดเพชรบูรณ์ เป็นมรดกโลกนั้น ล่าสุด ได้รับการประสานงานจากยูเนสโกจะเข้ามาสำรวจพื้นที่จริงในเดือนกรกฎาคมนี้ เพื่อนำไปประกอบการพิจารณาตามหลักเกณฑ์ก่อนที่จะมีการประชุมคณะกรรมการมรดกโลก สมัยสาสมัญ ครั้งที่ 46 ในปี 2566 ซึ่งประเทศไทยได้เสนอเป็นเจ้าภาพจัดการประชุมดังกล่าว